Ma verdrink glo kleuter in emmerArgieffoto bloot ter illustrasie. (Foto: Unsplash) ŉ Ma is Woensdag in hegtenis geneem nadat sy na bewering haar kleuter in ŉ emmer vol water verdrink het. Die ma se verweer toe polisie haar hieroor ondervra het, was dat die kind ŉ steurnis was. Konst. Thenjiswa Ngcobo, polisiewoordvoerder, sê polisie in die Umhlali-omgewing in KwaZulu-Natal is Dinsdag in kennis gestel dat ŉ vierjarige kleuter in ŉ woning in Ballito dood is. “Die polisie is na die woning toe waar die ma van die oorledene aangetref is,” sê Ngcobo. “Die ma het aan polisielede vertel dat haar kind moeilik was en haar gepla het, daarom het sy besluit om die kind in ŉ emmer vol water te verdrink totdat sy ophou beweeg het.” Albei die dogtertjie se hande was met kleefband vasgebind. Sy is op die toneel dood verklaar. ŉ Saak van moord is aanhangig gemaak en die 45-jarige ma is kort daarna in verband met die kleuter se dood in hegtenis geneem. Sy sal na verwagting Donderdag in die KwaDukuza-landdroshof verskyn.